ไทยพาณิชย์แข็งแรง ฟิทช์การันตี2ปีซ้อน
บลจ.ไทยพาณิชย์ ปลื้ม ฟิทช์ เรทติ้งส์ คงอันดับเครดิต “M2+(tha)” 2 ปีซ้อน
1 มิ.ย. 2555

บลจ.ไทยพาณิชย์ ปลื้ม ฟิทช์ เรทติ้งส์ คงอันดับเครดิต “M2+(tha)” 2 ปีซ้อน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า บริษัท ฟิทช์ เรทติ้งส์ (ประเทศไทย) ประกาศให้คงอันดับบริษัทจัดการกองทุนภายในประเทศ (National Scale Asset Manager Rating) ของ บลจ.ไทยพาณิชย์ ที่ “M2+(tha)” เป็นปีที่ 2 ติดต่อกัน แสดงถึงการที่บริษัทมีความเสี่ยงต่ำต่อความล้มเหลวในการจัดการด้านการปฏิบัติการและการลงทุน เมื่อเทียบกับบริษัทจัดการกองทุนอื่นในประเทศไทย 
“การประกาศของฟิทช์ สำหรับการคงอันดับบริษัทจัดการกองทุนของ บลจ.ไทยพาณิชย์ สะท้อนถึงการที่บริษัทมีชื่อเสียงที่ดีและเป็นที่รู้จักในธุรกิจการบริหารจัดการกองทุนในประเทศไทย การมีส่วนแบ่งทางการตลาดที่สูง” นางโชติกา กล่าว
นอกจากนี้ บลจ.ไทยพาณิชย์ ยังได้รับการสนับสนุนจากธนาคารไทยพาณิชย์ และได้ประโยชน์จากการโอนสายงานด้านการบริหารจัดการความเสี่ยง การกำกับและควบคุม และ IT ไปยังธนาคารไทยพาณิชย์ ซึ่งมีความพร้อมทางด้านบุคลากรและทรัพยากร